Þingræður haldnar á Alþingi Íslendinga

Frsm. (Jóhann Hafstein) : Þetta frv. hefur legið fyrir fjhn., og leggur hún til, að það verði samþ. óbreytt. Voru allir nm. sammála um þá nauðsyn fyrir kauptún og kaupstaði að eiga þær lóðir, sem þau eru byggð á. Árið 1927 keypti Sauðárkrókur land Sauðár að verzlunarlóðinni undanskilinni, en það væri að dómi nm. rétt, að kauptúnið eignaðist einnig þessa landspildu. Mér þykir rétt að láta það koma fram, að undanfarið hafa orðið nokkrar umr. um, hvort ekki bæri að setja frekari takmarkanir um leigu landssvæða, þar sem það kemur ósjaldan fyrir, að hið leigða hækkar í verði vegna aðgerða samfélagsins. Hefur verið rætt um að setja nánari skilyrði, t. d. ákvæði um mat á vissu árabili, til þess að gefa mönnum ekki kost á að hækka kröfuna í hið leigða vegna opinberra framkvæmda. N. telur þó, að þetta eigi að haldast aðgreint frá þessu frv., er hér um ræðir, og leggur að öðru leyti til, að frv. verði samþ. óbreytt.



Ég leyfi mér að þakka fjhn. fyrir skjóta og góða afgreiðslu þessa máls. Viðvíkjandi skilyrðum um lóðir og lendur vil ég fyrir mitt leyti segja, að ég er síður en svo á móti því, er fram kom í ræðu hv. 7. þm. Reykv. Þar þarf að setja einhver almenn skilyrði eða takmarkanir. En í sambandi við þetta vænti ég, að Sauðárkróki verði ekki sett nein sérstök skilyrði.

Frsm. (Jóhann Hafstein) : Ég vildi aðeins taka það fram út af orðum hv. 1. þm. Skagf., að alls ekki er ætlazt til, að Sauðárkróki verði sett nein sérstök skilyrði, heldur yrðu takmarkanir um eign landssvæða settar í almenn lög.

Samgmrh. (Emil Jónsson) : Herra forseti. Þetta frv. þarf ekki langra skýringa við. Í l. frá 1932 segir, að dómsmrh. sé heimilt með samþykki landlæknis að veita mönnum, er lokið hafa tannsmíðanámi, leyfi til að setja gervitennur í menn og tanngarða í menn í samráði við héraðslækni í þeim héruðum, sem eru tannlæknalaus. En ef nú sezt að tannlæknir í héraðinu, verða þeir réttlausir. Ég veit ekki, hversu æskilegt er, að þessir menn starfi án handleiðslu sérfræðinga, en það er óneitanlega hart að gengið að reka þá úr læknislausum héruðum og menn, sem stundað hafa starfið, verði réttlausir, ef tannlæknir kemur. Ég óska, að frv. fari til heilbr.- og félmn., sem leiti álits dómbærra manna, og mun ég taka aths. þeirra til greina, ef til kemur, en mér finnst ósanngjarnt að leyfa mönnum, sem á annað borð eru færir, ekki að stunda þetta starf, þegar enginn tannlæknir er. Ég hef óskað þess að flytja þetta frv. sem þm. ásamt hv. 5. þm. Reykv., og þó að ég sé heilbrigðismálarh., þá hefur ráðuneyti mitt ekki tekið afstöðu í þessu máli.



Herra forseti. Ég flutti þetta frv. á síðasta Alþ., en málið var þá ekki útrætt. Ákvæði þessara l. eru frá 1922, og er því ekki nema eðlilegt, að sektarákvæði l. séu í ósamræmi við gildi íslenzkrar krónu nú, þótt það sé ákveðið í öðrum l., að sektirnar skuli greiðast í gullkrónum. Í grg. er gerð grein fyrir, að nauðsynlegt sé að hækka allverulega sektarákvæði l. gegn óleyfilegum veiðum í landhelgi. Landhelgisgæzla okkar er allsendis ófullnægjandi til þess að vernda hið stóra svæði kringum strendur landsins. Þess vegna þarf hæð sektanna að geta veitt okkur stuðning, svo að þeir, sem lögbrotin fremja, stefni fjárhag sínum í nokkra tvísýnu. Ég fer svo ekki nánar út í þessi atriði í framsögu, en vísa til grg.